**Pikachu** (jap. ピカチュウ, *Pikachū*) on yksi kuvitteellisista Pokémon-lajeista Satoshi Tajirin luomassa Pokémon-tuotesarjassa, joka koostuu videopeleistä, animesta, mangasta, kirjoista, keräilykorteista ja muusta mediasta. Muiden Pokémonien tapaan Pikachu taistelee muita Pokémoneja vastaan otteluissa. Pikachu on keskeisessä roolissa Pokémon-animesarjassa ja on noussut sen ansiosta yhdeksi tunnetuimmista Pokémoneista. Se on myös tuotesarjan virallinen maskotti ja sitä pidetään laajalti suosituimpana Pokémonina. Siitä on tullut yksi japanilaisen populaarikulttuurin ikoneista. 

Pokémon-universumissa Pikachuja voi löytää taloista, metsistä, niityiltä ja toisinaan läheltä vuoria, saaria ja sähkölähteitä (kuten voimalaitoksia), ja useimmilta kuvitteellisen maailman mantereilta. Koska Pikachu on sähkötyypin Pokémon, se voi varata sähköä poskiinsa ja vapauttaa sitä salamatyyppisten hyökkäysten avulla.

Konsepti ja luominen
--------------------

Pikachun ensiesiintyminen tapahtui samaan aikaan 150 muun Pokémon-lajin ohella vuonna 1996, kun Game Freakin ensimmäinen *Pokémon*-videopeli, *Pokémon Red*, julkaistiin Game Boylle Japanissa. Pikachun suunnitteli Ken Sugimori, joka on *Pokémonin* luojan, Satoshi Tajirin ystävä. Sugimori sai idean Pikachusta, kun hänelle ehdotettiin sähkötyypin luomista, ja hän suunnitteli sen sähkön ja salaman käsitteiden pohjalta. Pikachusta luotiin näin ensimmäinen sähkötyypin Pokémon. Nimi Pikachu muodostuu japanin kielen sanoista *pikapika*, joka on onomatopoeettinen ilmaisu sähköiselle kipinälle, ja *chū*, joka on japanilainen onomatopoeettinen ilmaisu hiiren vikinälle. Pokémon-pelien suunnittelija Junichi Masuda on kertonut haastattelussa, että Pokémon-hahmojen nimien keksiminen on vaikeinta hahmoille, kuten Pikachulle, joiden nimen pitää vedota sekä amerikkalaiseen, eurooppalaiseen että japanilaiseen yleisöön.

Alkujaan sekä Pikachu että Clefairy valittiin Pokémon-sarjan tuotteistamisen johtohahmoiksi Clefairyn ollessa johtohahmo sarjakuvissa. Alkuperäisten 151 Pokémonin luojat suunnittelivat jokaisen lajeista tasapuolisesti ja antoivat fanien valita, mikä olennoista tulisi viralliseksi maskotiksi. Fanit valitsivat Pikachun, mikä johti sen esiintymiseen anime-sarjassa Ash Ketchumin rinnalla. Piirrossarjan tuotannon jälkeen Pikachu valittiin ainoaksi maskotiksi; tavoitteena oli vedota naispuolisiin katsojiin ja heidän äiteihinsä, ja kehittäjät myös uskoivat, että Pikachu olisi monelle lapselle tunnistettava ja henkilökohtainen valinta lemmikiksi. Valintaan vaikutti myös keltainen väri, jota pidettiin helposti tunnistettavana kauempaakin katsottaessa; lisäksi he myös ajattelivat, että ainoa varteenotettava kilpaileva keltainen maskotti oli tuolloin Nalle Puh.

Tuntomerkit ja elintavat
------------------------

Pikachut ovat pieniä hiirimäisiä Pokémoneja, joilla on lyhyt keltainen turkki ja ruskeaa kuviointia selässä ja hännässä. Niillä on pitkät ja terävät mustapäiset korvat sekä punaiset poskipussit, joihin varastoituu sähköä. Häntä on salamanmuotoinen. *Pokémon Diamond* ja *Pearl* -videopeleissä esiteltiin Pokémoneja, joiden eri sukupuolet eroavat toisistaan fyysisiltä ominaisuuksiltaan. Naaras-Pikachun hännän päässä on lovi toisin kuin uroksella, jolloin hännänpää näyttää muodoltaan sydämeltä. Anime-sarjassa Pikachu käyttää kasvonilmeitä ja kehonkieltä sekä puhuu toistamalla tavuja sen nimestä eri äänenkorkeuksilla ja intervalleilla. 

Pelisarjassa esiintyvä elektroninen Pokémon-lajien tietokantalaite Pokédex kertoo, että Pikachut syövät marjoja paahtaen ne sähköiskuilla ennen syömistä. Ne varastoivat sähköä poskiinsa  ja voivat vapauttaa niistä kipinöitä, salamoita ja muita sähkön ilmenemismuotoja. Kun Pikachut ovat kykenemättömiä vapauttamaan sähköä poskistaan, mitä tapahtuu esimerkiksi magneettikentän läheisyydessä, ne saavat influenssan kaltaisia oireita. Pikachut tapaavat kokoontua alueille, joissa ukkostaa paljon. Uhattuna joukko Pikachuja voi tuottaa voimakkaan sähkötehon, josta syntyneet sähkömagneettiset voimat voivat jopa synnyttää paikallisen, lyhytaikaisen ukkosmyrskyn. Toisinaan ne käyttävät sähköiskua vahvistaakseen toista Pikachua, joka on heikossa kunnossa.

Pikachu kehittyy Raichuksi ukkoskiven avulla; on kuitenkin tavanomaista, että jotkut kouluttajat jättävät Pikachunsa kehittämättä. *Pokémon Yellow* -videopelissä ukkoskiven käyttäminen Pikachuun saattaa saada sen itkemään ja kieltäytymään kehittymästä. Toisen sukupolven *Pokémon*-videopeleistä eteenpäin Pikachulla on ollut edeltävä muoto, Pichu, joka kehittyy Pikachuksi muodostettuaan ensin läheisen suhteen kouluttajansa kanssa.

Esiintymiset
------------

### Videopelit

Videopeleissä Pikachu on matalatasoinen Pokémon, joka varastoi sähköä poskiinsa ja voi vapauttaa sitä niistä erilaisina hyökkäyksinä. Se on esiintynyt jokaisessa sarjan pelissä ilman tarvetta vaihtokauppaan. Pikachulla ei ole ollut puhuttua dialogia missään pelissä. Varhaisissa *Pokémon*-peleissä Pokémonien hahmomallit on toteutettu sprite-grafiikalla, mutta myöhemmissä julkaisuissa 3D-grafiikalla. 

*Pokémon Yellow'ssa* Pikachu on kuvattuna pelin kannessa ja on ainoa valittavissa oleva aloitus-Pokémon. Kuten anime-sarjassa, tässäkään pelissä Pikachu ei suostu menemään Poké-palloon, vaan seuraa päähahmoa peliruudulla. Pelattava kouluttaja voi puhua Pikachulle ja se voi reagoida eri tavalla riippuen siitä, kuinka sitä kohdellaan. Toinen Pikachuun keskittyvä videopeli on Nintendo 64:lle julkaistu *Hey You, Pikachu!*. Pelaaja vuorovaikuttaa Pikachun kanssa kertomalla tälle komentoja mikrofonin avulla erilaissa minipeleissä ja tilanteissa. *Pokémon Channel* on samankaltainen peli, mutta siinä ei käytetä mikrofonia. Pikachu esiintyy myös lähes jokaisessa *Pokémon Snapin* tasossa. Se on myös yksi kuudestatoista hahmosta *Pokémon Mystery Dungeon* -videopeleissä. Pikachu on myös päähahmona vuonna 2009 ilmestyneessä Wii-pelissä *PokéPark Wii: Pikachu's Adventure*.

Pikachu on myös esiintynyt pelattavana hahmona tappelupeleissä *Super Smash Bros.* *Super Smash Bros. Melee*, *Super Smash Bros. Brawl*, *Super Smash Bros. for Nintendo 3DS & Wii U* ja Super Smash Bros. Ultimate.

### Anime

Ash Ketchum ja Pikachu yhdessä Pokémon-animesarjan aloitusjaksossa "Minä valitsen sinut!".
*Pokémon*-animesarjassa ja -elokuvissa Pikachu ja Ash Ketchum seikkailevat ympäri Pokémon-universumia. Heidän seuranaan matkoilla ovat muun muassa Misty ja Brock.

Anime-sarjan ensimmäisessä jaksossa Ash Ketchum saa professori Oakilta Pikachun aloitus-Pokémonikseen. Aloittavat kouluttajat saavat aina aloitus-Pokémonin; Ashin kotiseudulla Kantossa se on yleensä Charmander, Squirtle tai Bulbasaur, mutta Ash nukkuu pommiin ja saa niiden sijaan Pikachun. Aluksi Pikachu suhtautuu välinpitämättömästi Ashiin: Se antaa hänelle jatkuvasti sähköiskuja eikä suostu matkustamaan Poké-pallon sisällä. Ash kuitenkin vaarantaa oman henkensä suojellessaan Pikachua Spearow-lintuparven hyökkäykseltä, ja vie Pikachun sen jälkeen hoidettavaksi Pokémon Centeriin. Ashin uhrautuvaisuus saa Pikachun lämpenemään hänelle, ja heistä tulee ystäviä. Pikachu ei silti edelleenkään halua matkustaa Poké-pallon sisällä. Pian Ashin Pikachu osoittaa kykynsä, jotka nostavat sen muita Pikachuja korkeammalle, ja Rakettiryhmä yrittää jatkuvasti kidnapata sen. Kaikista Ashin pokémoneista Pikachu on ainut, joka harvemmin oppii uusia liikkeitä. Pikachu käyttää toistuvasti hyökkäyksiä *Thunderbolt*, *Quick Attack*, *Iron Tail* ja *Electroweb*. Lisäksi Pikachu osasi väliaikaisesti liikkeet *Volt Tackle* ja *Electro Ball*. *Pokémon: Matkat* -sarjassa paljastui, että Ashin Pikachu kykenee myös Gigantamaxiin.

Ash ja hänen Pikachunsa kohtaavat sarjan aikana muitakin Pikachuja. Ensimmäisillä tuotantokausilla esiintyi Ritchie-nimisen kouluttajan Pikachu, jonka kutsumanimi oli Sparky. *Pokémon: Matkat* -sarjan jaksossa *Yllättävä kohde!*, Ashin senaikainen matkakumppani Goh pyydysti itselleen oman Pikachun. Goh’n Pikachu kehitti samassa jaksossa itsensä Ukkoskivellä Raichuksi pelastaakseen Rakettiryhmän sieppaamiksi joutuneet Pikachut. Kaikissa anime-versioissa Pikachun ääninäyttelijä on Ikue Ōtani.

### Muu Pokémon-media

Pikachu on yksi käytetyimmistä Pokémoneista useissa manga-sarjoissa. *Pokémon Adventuresissa* päähahmot Red ja Yellow harjoittavat samaa Pikachua eri aikoina. *Magical Pokémon Journey* - ja *Getto Da Ze* -mangoissa seikkailee myös Pikachuja, kun taas *Electric Tale of Pikachu* - ja *Ash & Pikachu* -mangoissa seikkailee Ashin Pikachu. Pikachu on myös ollut edustettuna Pokémon-keräilykorttipelissä sen lanseeramisesta 1996 lähtien.

Perintö
-------

ANA:n Boeing 747-400 (JA8962), jota koristavat Pokémonit. Pikachu on toinen nokasta katsottuna. Muut ovat kärjestä lukien Clefairy ja Togepi. Perässä voi erottaa Mewtwon ja Snorlaxin.
Koska Pikachu on tuotesarjan maskotti ja tunnetuin hahmo, siihen on viitattu populaarikulttuurissa useaan otteeseen. Vuonna 1998 Topekan kaupunginjohtaja Joan Wagon muutti kaupungin nimen päivän ajaksi muotoon "Topikachu" mainostapahtumana pelisarjan julkaisulle Yhdysvalloissa. Macy'sin kiitospäivän paraatissa on vuodesta 2001 lähtien ollut Pikachu-pallo. Pikachusta on myös ollut kuva ANA:n Boeing 747-400 (JA8962) -lentokoneessa.

*Time* listasi Pikachun vuoden 1999 toiseksi "parhaaksi henkilöksi" kutsuen sitä "rakastetuimmaksi piirroshahmoksi sitten Hello Kittyn". Lehti nimesi Pikachun julkikuvaksi ilmiölle, joka oli levinnyt Nintendon nopeiten myyneestä videopelistä korttipeli-imperiumiksi: Pokémon-tuotesarja oli tuotoissa Ricky Martinin takana mutta edellä J. K. Rowlingia. Vuonna 2003 Forbes listasi Pikachun vuoden kahdeksanneksi parhaiten tuottavaksi kuvitteelliseksi hahmoksi 825 miljoonan Yhdysvaltain dollarin tuotoilla. Vuonna 2004 hahmo putosi kaksi sijaa, mutta tuotot pysyivät samana. Vuonna 2008 Oriconin toteuttamassa kyselyssä Pikachu äänestettiin neljänneksi suosituimmaksi videopelihahmoksi Japanissa. Pikachua on pidetty Japanin vastauksena Mikki Hiirelle ja osana "söpöyden kapitalismia".

Katso myös
----------

* Luettelo Pokémoneista (sukupolvi I)

Lähteet
-------

1. ↑  Harris, Graig: *Pokémon Ruby* and *Pokémon Sapphire* Review (s. 1) *IGN GameBoy*.  17.3.2003. IGN Entertainment, Inc.. Viitattu 24.6.2010. (englanniksi)
2. 1 2  Tobin, Joseph: *Pikachu's Global Adventure*, s. 55. The UNESCO International Clearinghouse on Children, Yout and Media & Nordicom & Göteborg University, 2002. ISBN-0822332876. Teoksen verkkoversio (PDF) (viitattu 24.6.2010). (englanniksi)
3. 1 2 3  Pokédex: "It lives in forests with others. It stores electricity in the pouches on its cheeks." Game Freak: Pokémon Diamond (Nintendo DS). Nintendo
4. ↑  Sora Ltd.: Pikachu Trophy Information (When danger draws near, it uses tiny electric pouches within its cheeks to discharge electricity.) *Super Smash Bros. Brawl (Wii)*. Nintendo. Viitattu 24.6.2010 (englanniksi)
5. ↑  Sora Ltd.: Pikachu Trophy Information (Appearances: Pokémon Red/Green (1996)) *Super Smash Bros. Brawl (Wii)*. Nintendo. Viitattu 24.6.2010 (englanniksi)
6. ↑  Bishop, Stuart: Game Freak on Pokémon! *CVG*.  30.5.2003. Future Publishing Limited. Viitattu 24.6.2010. (englanniksi)
7. ↑  『ポケットモンスター』ˈˈスタッフインタビュー Nintendo. Viitattu 24.6.2010. (japaniksi)
8. ↑  Ashcraft, Brian: The True Meaning of Pikachu *Kotaku*.  21.1.2008. Viitattu 24.6.2010. (englanniksi)
9. ↑  McKinley, Noble: Pokemon Platinum: Developer Interview! *GamePro*.  23.3.2009. GamePro Media. Viitattu 24.6.2010. (englanniksi)
10. 1 2  Tobin, Joseph Jay: *Pikachu's Global Adventure: The Rise and Fall of Pokémon*, s. 65–66. Duke University Press, 2004. 0-822-33287-6. (englanniksi)
11. ↑  Pikachu Biography *IGN*. IGN Entertainment. Viitattu 24.6.2010. (englanniksi)
12. ↑  Sora Ltd.: Pikachu Trophy Information (Its lightning-bolt tail and round cheeks are its trademarks.) *Super Smash Bros. Brawl (Wii)*. Nintendo. Viitattu 24.6.2010 (englanniksi)
13. ↑  **Pokédex:** "This intelligent Pokémon roasts hard Berries with electricity to make them tender enough to eat." Game Freak: *Pokémon Stadium* (Nintendo 64). Nintendo. 2000
14. ↑  **Pokédex:** "When several of these Pokémon gather, their electricity could build and cause lightning storms." Game Freak: *Pokémon Red ja Blue* (Game Boy). Nintendo. 1998
15. ↑  **Pokédex:** "It occasionally uses an electric shock to recharge a fellow Pikachu that is in a weakened state." Game Freak: *Pokémon Platinum* (Nintendo DS). Nintendo. 2009
16. ↑  Cameron, Davis: Pokemon Yellow Review *GameSpot*.  28.1.2000. CBS Interactive, Inc.. Viitattu 24.6.2010. (englanniksi)
17. ↑  Mirabella III, Fran: Hey You, Pikachu! Review *IGN*.  6.11.2000. IGN Entertainment, Inc.. Viitattu 24.6.2010. (englanniksi)
18. ↑  Irwin, Mary Jane: Pokemon Channel Review *IGN*.  4.12.2003. IGN Entertainment, Inc.. Viitattu 24.6.2010. (englanniksi)
19. ↑  Fletcher, JC: Nintendo officially announces PokePark Wii *Joystiq*.  15.10.2009. Weblogs, Inc.. Viitattu 24.6.2010. (englanniksi)
20. ↑  Grimm, Michael: 10 years of Super Smash Bros. *GamesRadar*. Future US, Inc.. Viitattu 24.6.2010. (englanniksi)
21. ↑  Johnson, Stephan: Pokemon Flashback: The Animated Series. *Aggressive Thoughts*.  16.5.2010. ScrewAttack Entertainment LLC. Viitattu 24.6.2010. (englanniksi)
22. ↑  Animerica Interview Toshihiro Ono *Vizkids.com*. Viz Communications, Inc.. Viitattu 24.6.2010. (englanniksi)
23. ↑  Blankenship, Bill: Pokemon to drop in Thursday *cjonline.com*.  27.8.1998. The Topeka Capital-Journal. Viitattu 24.6.2010. (englanniksi)
24. ↑  East, Tom: History Of Pokemon Part 3 *Official Nintendo Magazine*.  19.5.2009. Future Publishing Limited. Viitattu 24.6.2010. (englanniksi)
25. ↑  The Best (and Worst) of 1999: The Best People of 1999 *Time*.  20.12.1999. Time Inc.. Viitattu 24.6.2010. (englanniksi)
26. ↑  Gisquet, Vanessa & Rose, Lacey: Top-Earning Fictional Characters  25.9.2003. Forbes. Viitattu 24.6.2010. (englanniksi)
27. ↑  Gisquet, Vanessa & Rose, Lacey: Top-Earning Fictional Characters  19.10.2004. Forbes. Viitattu 24.6.2010. (englanniksi)
28. ↑  Ashcraft, Brian: And Japan's Favorite Video Game Characters Are...? *Kotaku*.  12.8.2008. Viitattu 24.6.2010.
29. ↑  Allison, Anne: The Cultural Politics of Pokémon Capitalism (PDF) *web.mit.edu*.  2002. Viitattu 24.6.2010. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pikachu**.
* Pikachu – Bulbapedia (englanniksi)